CELEX: 32021R0795
Language: lt
Date: 2021-05-17 00:00:00
Title: Komisijos įgyvendinimo reglamentas (ES) 2021/795 2021 m. gegužės 17 d. kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos alfa cipermetrino patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011 (Tekstas svarbus EEE)

2021 5 18   
               
               
                  LT
               
               
                  Europos Sąjungos oficialusis leidinys
               
               
                  L 174/2
               
            
         KOMISIJOS ĮGYVENDINIMO REGLAMENTAS (ES) 2021/795
         2021 m. gegužės 17 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos alfa cipermetrino patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
         kadangi:
         
                     (1)
                  
                  
                     Komisijos direktyva 2004/58/EB (2) alfa cipermetrinas įtrauktas į Tarybos direktyvos 91/414/EEB (3) I priedą kaip veiklioji medžiaga. į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009;
                  
               
                     (2)
                  
                  
                     Komisijos įgyvendinimo reglamentu (ES) 2019/1690 (4) pratęstas veikliosios medžiagos alfa cipermetrino, kaip keistinos medžiagos, patvirtinimo galiojimas. Taigi ta veiklioji medžiaga buvo įtraukta į Komisijos įgyvendinimo reglamento (ES) Nr. 540/2011 (5) priedo E dalį;
                  
               
                     (3)
                  
                  
                     Įgyvendinimo reglamente (ES) 2019/1690 reikalaujama, kad pareiškėjas iki 2020 m. spalio 30 d. Komisijai, valstybėms narėms ir Tarnybai pateiktų patvirtinamąją informaciją dėl tam tikrų metabolitų toksikologinių savybių. Be to, iki kitų Įgyvendinimo reglamento (ES) 2019/1690 I priede nustatytų terminų buvo reikalaujama pateikti patvirtinamąją informacija dėl trijų kitų dalykų;
                  
               
                     (4)
                  
                  
                     2020 m. spalio mėn. pareiškėjas pranešė Komisijai, ataskaitą rengiančiai valstybei narei ir Tarnybai, kad nepateiks patvirtinamųjų duomenų dėl nė vieno iš keturių dalykų, dėl kurių prašyta pateikti patvirtinamąją informaciją;
                  
               
                     (5)
                  
                  
                     taigi tikslinga panaikinti tos veikliosios medžiagos patvirtinimą;
                  
               
                     (6)
                  
                  
                     todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;
                  
               
                     (7)
                  
                  
                     valstybėms narėms turėtų būti skirtas laikotarpis augalų apsaugos produktų, kurių sudėtyje yra alfa cipermetrino, registracijai panaikinti;
                  
               
                     (8)
                  
                  
                     tais atvejais, kai valstybės narės augalų apsaugos produktams, kurių sudėtyje yra alfa cipermetrino, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip 2022 m. gruodžio 7 d.;
                  
               
                     (9)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Patvirtinimo panaikinimas
            Veikliosios medžiagos alfa cipermetrino patvirtinimas panaikinamas.
         
         
            2 straipsnis
            Įgyvendinimo reglamento (ES) Nr. 540/2011 pakeitimas
            Iš Įgyvendinimo reglamento (ES) Nr. 540/2011 priedo E dalies išbraukiama 12 eilutė (alfa cipermetrinas).
         
         
            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos alfa cipermetrino, registraciją ne vėliau kaip 2021 m. gruodžio 7 d.
         
         
            4 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2022 m. gruodžio 7 d.
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 17 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 309, 2009 11 24, p. 1.
         
            (2)  2004 m. balandžio 23 d. Komisijos direktyva 2004/58/EB, iš dalies keičianti Tarybos direktyvą 91/414/EEB, į veikliųjų medžiagų sąrašą įtraukiant α-cipermetriną, benalaksilą, bromksinilą, desmedifamą, joksinilą ir fenmedifamą (OL L 120, 2004 4 24, p. 26).
         
            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
         
            (4)  2019 m. spalio 9 d. Komisijos įgyvendinimo reglamentas (ES) 2019/1690, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos alfa cipermetrino, kaip keistinos medžiagos, patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (OL L 259, 2019 10 10, p. 2).
         
            (5)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).